**ตัวอย่างของเอกสารเพื่อการปฏิบัติตามกฎหมายคุ้มครองข้อมูลส่วนบุคคล**

**สำหรับธุรกิจประกันวินาศภัย**

แบบ ข้อความ หรือสัญญาเหล่านี้ เป็นเพียงตัวอย่างที่เตรียมขึ้นเพื่อเป็นแนวทางในการจัดเตรียมของบริษัท ซึ่งการนำไปใช้จะต้องได้รับการตรวจสอบ และตรวจทานโดยหน่วยงานต่างๆ ของบริษัท โดยเฉพาะอย่างยิ่งหน่วยงานที่กำกับดูแลด้านกฎหมาย กฎระเบียบ และด้านการปกป้องข้อมูลส่วนบุคคล เพื่อปรับแก้ หรือเพิ่มเติม ข้อความเพื่อให้เหมาะสมกับการดำเนินธุรกิจของแต่ละบริษัทต่อไป

**ตัวอย่างร่างข้อตกลงให้ประมวลผลข้อมูลส่วนบุคคล**

**ข้อตกลงเพิ่มเติม[[1]](#footnote-1)**

**สัญญาการประมวลผลข้อมูลส่วนบุคคล**

ข้อตกลงเพิ่มเติมหรือสัญญาการประมวลผลข้อมูลส่วนบุคคลฉบับนี้ (**“ข้อตกลงเพิ่มเติม”**) ลงวันที่ [วัน/ เดือน/ ปี] (**“วันที่ตกลงให้มีผลใช้บังคับ”**) ได้จัดทำขึ้นระหว่าง

[ชื่อบริษัท] ซึ่งเป็นนิติบุคคลที่จัดตั้งภายใต้กฎหมายไทย มีสำนักงานตั้งอยู่ที่ [ระบุรายละเอียด] (**“บริษัท”** หรือ**“ผู้ควบคุมข้อมูลส่วนบุคคล”**) ฝ่ายหนึ่ง

**กับ**

กรณีที่ 1: ผู้ให้บริการเป็นนิติบุคคล

[ระบุชื่อบริษัทผู้ให้บริการ] ซึ่งเป็นนิติบุคคลที่จัดตั้งภายใต้กฎหมายของ [ระบุรายละเอียด] มีสำนักงานตั้งอยู่ที่ [ระบุรายละเอียด] (**“ผู้ให้บริการ”** หรือ**“ผู้ประมวลผลข้อมูลส่วนบุคคล”**) อีกฝ่ายหนึ่ง

หรือ

กรณีที่ 2: ให้บริการเป็นบุคคลธรรมดา (เช่น ตัวแทนหรือนายหน้าประกันวินาศภัย)

[ระบุชื่อผู้ให้บริการ] ซึ่งเป็นผู้ถือบัตรประจำตัวประชาชน/ หนังสือเดินทางหมายเลข [ระบุรายละเอียด] และ/ หรือผู้ถือใบอนุญาตตัวแทน/ นายหน้าประกันวินาศภัยตามกฎหมายเลขที่ [ระบุรายละเอียด] อยู่ที่ [ระบุรายละเอียด] (**“ผู้ให้บริการ”** หรือ**“ผู้ประมวลผลข้อมูลส่วนบุคคล”**) อีกฝ่ายหนึ่ง

**โดยที่:**

* บริษัทและผู้ให้บริการ ในข้อตกลงเพิ่มเติมนี้ ต่อไปจะเรียกแต่ละฝ่ายว่า “**คู่สัญญาฝ่ายหนึ่ง**” และเรียกรวมกันว่า “**คู่สัญญาทั้งสองฝ่าย**”
* คู่สัญญาทั้งสองฝ่ายตกลงให้ข้อตกลงเพิ่มเติมนี้ มีผลนับตั้งแต่วันที่ตกลงให้มีผลใช้บังคับและให้มีผลต่อไปจนกว่าสัญญาที่มีอยู่จะสิ้นสุด
* บริษัทและผู้ให้บริการได้เข้าทำสัญญา [*ชื่อสัญญา เช่นสัญญาซื้อขาย สัญญาบริการ*] ลงวันที่ [*ระบุวันที่*] ทั้งนี้กรณีคู่สัญญาทั้งสองฝ่ายได้เข้าทำสัญญาร่วมกันไว้มากกว่าหนึ่งฉบับ (โปรดดู เอกสารแนบท้าย 1) เพื่อมิให้เป็นที่สงสัย ให้สัญญาในที่นี้หมายความรวมถึงสัญญาใด ๆ ที่บริษัทได้เข้าทำกับผู้ให้บริการที่ไม่ได้ระบุอยู่ในเอกสารแนบท้าย 1 แต่ยังมีผลใช้บังคับอยู่ในวันที่พระราชบัญญัติคุ้มครองข้อมูลส่วนบุคคล พ.ศ. 2562 (“**พ.ร.บ. คุ้มครองข้อมูลส่วนบุคคล**”) (เรียกว่า “**สัญญาที่มีอยู่**”)
* คู่สัญญาทั้งสองฝ่ายรับทราบว่า ผู้ให้บริการอาจเข้าถึง ได้รับ และ/ หรือเก็บรวบรวม ใช้ เปิดเผย (**“ประมวลผล”**) ข้อมูลส่วนบุคคลในนามของบริษัทเพื่อการให้บริการเพื่อให้เป็นไปตามสัญญาที่มีอยู่
* ข้อตกลงเพิ่มเติมนี้ได้ระบุสิทธิและหน้าที่ของคู่สัญญาทั้งสองฝ่าย รวมถึงพนักงาน และบุคคลภายนอกซึ่งกระทำการแทนในนามผู้ให้บริการ และยังใช้กับข้อมูลส่วนบุคคลที่โอนหรือเข้าถึงได้ระหว่างคู่สัญญาทั้งสองฝ่ายอันเนื่องมาจากการให้บริการดังกล่าวด้วย
* ในข้อตกลงเพิ่มเติมนี้ อาจจะมีการอ้างถึงคำว่า **“ข้อมูลส่วนบุคคลทั่วไป”** และ**“ข้อมูลส่วนบุคคลที่มีความอ่อนไหว”** แต่ถ้าหากไม่มีการอ้างถึงโดยเฉพาะเจาะจง ให้ถือว่าหมายถึง **“ข้อมูลส่วนบุคคล”**
* คู่สัญญาทั้งสองฝ่ายตกลงร่วมกันให้ข้อตกลงเพิ่มเติมนี้เป็นส่วนที่เพิ่มเติมและเป็นส่วนหนึ่งของสัญญาที่มีอยู่ และหากข้อตกลงเพิ่มเติมนี้มีเนื้อหาหรือข้อความใดที่ขัดแย้งกับสัญญาที่มีอยู่ คู่สัญญาทั้งสองฝ่ายตกลงร่วมกันให้เนื้อหาหรือข้อความดังกล่าวของข้อตกลงเพิ่มเติมมีผลใช้บังคับ

**ดังนั้น คู่สัญญาทั้งสองฝ่ายจึงตกลงกันดังนี้**

**1. คำรับรองของคู่สัญญา**

1.1 คู่สัญญาทั้งสองฝ่ายรับทราบและเข้าใจว่า บริษัทในฐานะผู้ควบคุมข้อมูลส่วนบุคคล เปิดเผยแก่หรือให้ผู้ให้บริการเข้าถึงข้อมูลส่วนบุคคลเพื่อบรรลุวัตถุประสงค์ในการดำเนินการตามคำสั่งหรือในนามของบริษัทเท่านั้น โดยที่ผู้ให้บริการในฐานะผู้ประมวลผลข้อมูลส่วนบุคคล ตกลงที่จะดำเนินการภายใต้คำสั่งหรือในนามของผู้ควบคุมข้อมูลส่วนบุคคลตามที่กำหนดในสัญญาที่มีอยู่ และในข้อตกลงเพิ่มเติมเท่านั้น

1.2 คู่สัญญาทั้งสองฝ่ายรับทราบและเข้าใจว่า รายละเอียดการประมวลผลข้อมูลส่วนบุคคลระบุอยู่ใน**เอกสารแนบท้าย 2** โดยที่การประมวลผลข้อมูลส่วนบุคคลอื่นที่ผู้ให้บริการกระทำนอกเหนือจากที่ระบุไว้ใน**เอกสารแนบท้าย 2** หรือนอกเหนือจากคำสั่งเป็นหนังสือตามที่ได้ตกลงไว้กับบริษัท ถือว่าเป็นการกระทำหรือการประมวลผลข้อมูลส่วนบุคคลของผู้ให้บริการโดยลำพัง ไม่เกี่ยวข้องบริษัทในทางใด ๆ และผู้ให้บริการจะรับผิดเกี่ยวกับการดำเนินการดังกล่าวผู้เดียวเท่านั้น

1.3 คู่สัญญาทั้งสองฝ่ายรับทราบและเข้าใจว่า รายละเอียดมาตรการรักษาความมั่นคงปลอดภัยของข้อมูลส่วนบุคคลระบุอยู่ใน**เอกสารแนบท้าย 3** โดย ณ วันที่ตกลงให้มีผลบังคับใช้ของข้อตกลงเพิ่มเติมนี้ ผู้ให้บริการรับรองว่า ผู้ให้บริการมีมาตรการข้างต้นตามที่ได้ระบุอยู่ใน**เอกสารแนบท้าย 3** แล้ว และจะจัดให้มีการดูแลรักษามาตรการดังกล่าวเป็นครั้งคราว ตามที่บริษัท เห็นสมควร ซึ่งรวมไปถึงแต่ไม่จำกัดเพียงการพัฒนา และแก้ไขเปลี่ยนแปลงให้ดีขึ้น โดยผู้ให้บริการจะบอกกล่าวล่วงหน้า หรือตกลงร่วมกันเป็นหนังสือระหว่างคู่สัญญาทั้งสองฝ่าย

1.4 ผู้ให้บริการให้คำรับรองต่อบริษัทเกี่ยวกับการคุ้มครองข้อมูลส่วนบุคคลของผู้ให้บริการ ซึ่งรวมไปถึงแต่ไม่จำกัดเพียงธรรมาภิบาลที่ดี (Good Corporate Governance) การประมวลผลข้อมูลส่วนบุคคล การรักษาความลับอย่างเคร่งครัด เมื่อสัญญาที่มีอยู่ใด ๆ สิ้นสุดลงหรือถูกบอกเลิกหรือเมื่อได้รับแจ้งจากบริษัท ผู้ให้บริการจะดำเนินการลบ และทำลายข้อมูลส่วนบุคคลทั้งหมด ด้วยวิธีการที่มีความมั่นคงปลอดภัยตามที่ตกลงกับบริษัท และตามที่กฎหมายที่เกี่ยวข้อง รวมถึง พ.ร.บ. คุ้มครองข้อมูลส่วนบุคคล กำหนด ทั้งนี้ ผู้ให้บริการจะคำนึงถึงความปลอดภัยของข้อมูลส่วนบุคคลอย่างถึงที่สุด

1.5 คู่สัญญาทั้งสองฝ่ายรับทราบและเข้าใจว่า ข้อตกลงเพิ่มเติมฉบับนี้จะต้องอ่านร่วมกับสัญญาที่มีอยู่และประกอบเป็นส่วนหนึ่งของสัญญาที่มีอยู่ เว้นแต่จะกำหนดไว้เป็นอย่างอื่นในข้อตกลงเพิ่มเติมนี้ ทั้งนี้ คู่สัญญาทั้งสองฝ่ายตกลงร่วมกันให้ข้อกำหนดของสัญญาที่มีอยู่ ยังคงไม่เปลี่ยนแปลงและมีผลใช้บังคับอย่างสมบูรณ์

**2. ข้อตกลงและเงื่อนไข**

ในกรณีที่มีข้อขัดแย้งกันระหว่างข้อ 2 นี้กับข้อ 3 ของข้อตกลงเพิ่มเติมนี้เกี่ยวกับขอบเขตของหน้าที่ในการรักษาความลับของคู่สัญญาฝ่ายหนึ่งและ/หรือข้อยกเว้นการรักษาความลับที่ใช้บังคับใด ๆ ที่เกี่ยวกับข้อมูลส่วนบุคคล ให้ข้อกำหนดและเงื่อนไขในข้อ 2 นี้ใช้บังคับ

คู่สัญญาทั้งสองฝ่ายตกลงร่วมกันให้ข้อกำหนดและเงื่อนไขต่อไปนี้ใช้บังคับเกี่ยวกับข้อมูลส่วนบุคคล

2.1 **ข้อกำหนดทั่วไป**

คู่สัญญาทั้งสองฝ่ายรับทราบและเข้าใจว่า ตามกฎหมายคุ้มครองข้อมูลส่วนบุคคล บริษัทในฐานะผู้ควบคุมข้อมูลส่วนบุคคลมีหน้าที่ควบคุมให้ผู้ให้บริการในฐานะผู้ประมวลข้อมูลส่วนบุคคล ดำเนินการตามกฎหมายคุ้มครองข้อมูลส่วนบุคคล ดังนั้นผู้ให้บริการจึงตกลงที่จะปฏิบัติตามคำสั่งเกี่ยวกับการคุ้มครองข้อมูลส่วนบุคคลของบริษัทอย่างเคร่งครัด และจะไม่กระทำการใด ๆ เกี่ยวกับการคุ้มครองข้อมูลส่วนบุคคลในนามของบริษัทโดยไม่ได้รับอนุญาตเป็นหนังสือล่วงหน้า และผู้ให้บริการจะปฏิบัติการอื่นใดที่เกี่ยวข้องกับข้อมูลส่วนบุคคลตามที่กฎหมายคุ้มครองข้อมูลส่วนบุคคลกำหนด

2.2 **การประมวลผลข้อมูลส่วนบุคคล**

ในการประมวลผลข้อมูลส่วนบุคคล ผู้ให้บริการในฐานะผู้ประมวลผลข้อมูลส่วนบุคคล ตกลงดังนี้

(1) ปฏิบัติตามกฎหมายคุ้มครองข้อมูลส่วนบุคคล รวมไปถึงแต่ไม่จำกัดเพียง นโยบายความเป็นส่วนตัว ข้อตกลงหรือแนวทางปฏิบัติเกี่ยวกับการคุ้มครองข้อมูลส่วนบุคคลหรือการรักษาความมั่นคงปลอดภัยของข้อมูลส่วนบุคคล ในการให้บริการและการปฏิบัติตามหน้าที่อื่น ๆ ของตนภายใต้สัญญาที่มีอยู่ทั้งหมด

(2) แจ้งให้พนักงาน ตัวแทน บุคลากรของตนทราบและดำเนินการให้แน่ใจว่าบุคคลเหล่านั้น ปฏิบัติตามคำสั่งของบริษัท และกฎหมายคุ้มครองข้อมูลส่วนบุคคลทั้งหมดเท่านั้น

(3) การประมวลผลข้อมูลส่วนบุคคลต้องทำภายใต้คำสั่งที่เป็นลายลักษณ์อักษรหรือมีบันทึกจากบริษัท เว้นแต่กรณีที่ผู้ให้บริการจะต้องปฏิบัติตามกฎหมาย

(4) จัดให้มีมาตรการรักษาความมั่นคงปลอดภัยทั้งปวงที่เกี่ยวข้องกับข้อมูลส่วนบุคคลตามสมควร ตามรายละเอียดของ**เอกสารแนบท้าย 3** **มาตรการรักษาความมั่นคงปลอดภัยของข้อมูลส่วนบุคคล**

(5) แจ้งให้บริษัททราบเป็นหนังสือทันทีโดยไม่ชักช้า เมื่อผู้ให้บริการทราบถึงกรณีดังต่อไปนี้

* การฝ่าฝืนอย่างร้ายแรงในการรักษาความปลอดภัยหรือมีเหตุที่น่าจะเชื่อได้ว่าข้อมูลส่วนบุคคลอาจถูกเปิดเผย เข้าถึง หรือใช้โดยไม่ได้รับอนุญาต หรือมีเหตุการละเมิดข้อมูลส่วนบุคคล
* เมื่อมีคำร้องขอใช้สิทธิจากเจ้าของข้อมูลส่วนบุคคลภายใต้ พ.ร.บ. คุ้มครองข้อมูลส่วนบุคคล
* เมื่อมีหมายเรียก หรือคำสั่งจากศาล หรือเจ้าหน้าที่ของรัฐหรือหน่วยงานของรัฐผู้มีอำนาจ หรือหน่วยงานกำกับดูแล เกี่ยวข้องกับการประมวลผลข้อมูลส่วนบุคคล

(6) ดำเนินการตามที่เหมาะสมและสมควร โดยค่าใช้จ่ายของผู้ให้บริการ รวมไปถึงแต่ไม่จำกัดเพียงการแจ้งบุคคลที่ได้รับผลกระทบ การเยียวยาผลกระทบ จากการที่ผู้ให้บริการไม่สามารถดำเนินการรักษาความปลอดภัยหรือป้องกันการเข้าถึงที่ไม่ได้รับอนุญาตต่อข้อมูลส่วนบุคคลได้ และ

(7) ไม่โอนข้อมูลส่วนบุคคลออกจาก หรืออนุญาตให้มีการเข้าถึงข้อมูลส่วนบุคคลจากบุคคลอื่นที่อยู่นอกประเทศไทยโดยไม่ได้รับความยินยอมเป็นลายลักษณอักษรจากบริษัทก่อน

2.3 **การป้องกันและรักษาความมั่นคงปลอดภัยของข้อมูลส่วนบุคคล**

ผู้ให้บริการรับรองและรับประกันว่า ณ วันที่ตกลงให้มีผลใช้บังคับและตลอดระยะเวลาของสัญญาที่มีอยู่ ผู้ให้บริการได้จัดให้มีและจะจัดให้มีการควบคุมเมื่อมีการลงข้อมูล การเข้าถึง การแทรกแซง การเปิดเผย การใส่รหัสและมีมาตรการรักษาความมั่นคงปลอดภัยของข้อมูลส่วนบุคคลที่ได้มาตรฐานสากลและเพียงพอเพื่อให้แน่ใจว่า ข้อมูลส่วนบุคคลของเจ้าของข้อมูลส่วนบุคคลจะปลอดภัยและคงไว้ซึ่งความลับ ซึ่งรวมถึง การได้รับการป้องกันจากการคุกคามหรือภยันตรายที่อาจมีขึ้นต่อความสมบูรณ์ของการเข้าถึงหรือใช้โดยไม่ได้รับอนุญาตซึ่งข้อมูลส่วนบุคคล

2.4 **เหตุการละเมิดข้อมูลส่วนบุคคล**

ในกรณีที่เกิดเหตุการละเมิดข้อมูลส่วนบุคคล ไม่ว่าจะเกิดกับบริษัท และ/หรือผู้ให้บริการ และ/หรือผู้ให้บริการช่วง คู่สัญญาทั้งสองฝ่ายตกลงร่วมกันว่าจะดำเนินการตามกฎหมายคุ้มครองข้อมูลส่วนบุคคลอย่างเคร่งครัด แจ้งให้คู่สัญญาอีกฝ่ายรับทราบในทันทีโดยไม่ชักช้า บรรเทาความเสียหาย รวมไปถึงแต่ไม่จำกัดเพียงให้ความช่วยเหลือ อำนวยความสะดวกซึ่งกันและกัน

**3. การรักษาความลับ**

3.1 **ข้อจำกัดการใช้และการเปิดเผย**

(1) คู่สัญญาแต่ละฝ่ายตกลงจะรักษาข้อมูลที่เป็นความลับทั้งหมดของอีกฝ่ายหนึ่งไว้เป็นความลับอย่างเคร่งครัดและจะใช้มาตรการที่จำเป็นตามสมควรเพื่อรักษาข้อมูลที่เป็นความลับ รวมทั้ง

(1.1) ปฏิบัติตามมาตรการรักษาความปลอดภัยทั้งหมดที่กำหนดขึ้นเพื่อป้องกันข้อมูลที่เป็นความลับจากการเข้าถึงหรือการใช้โดยไม่ได้รับอนุญาต และ

(1.2) เก็บรักษาข้อมูลที่เป็นความลับทั้งหมดภายในการควบคุมของคู่สัญญาฝ่ายนั้น ทั้งนี้ ผู้รับข้อมูลจะต้องไม่ดำเนินการต่อไปนี้ โดยไม่ได้รับอนุญาตเป็นลายลักษณ์อักษรจากผู้ให้ข้อมูลก่อน

(ก) เปิดเผยข้อมูลที่เป็นความลับดังกล่าวแก่บุคคลภายนอก (ที่ไม่ใช่หน่วยงานกำกับดูแลที่มีอำนาจเหนือผู้รับข้อมูล) เว้นแต่จะได้รับอนุญาตโดยประการอื่นภายใต้สัญญาที่มีอยู่ หรือ

(ข) ใช้ข้อมูลความลับดังกล่าวเพื่อวัตถุประสงค์ใด ๆ ที่นอกเหนือไปจากการใช้สิทธิหรือการปฏิบัติตามหน้าที่ผูกพันของตนภายใต้สัญญาที่มีอยู่

(2) คู่สัญญาแต่ละฝ่ายจะเปิดเผยข้อมูลที่เป็นความลับของอีกฝ่ายหนึ่งได้เฉพาะบุคคลหรือกรณีดังต่อไปนี้

(2.1) ให้แก่บุคลากรของตนที่เป็นพนักงาน ตัวแทน ที่จำเป็นต้องรู้ข้อมูลที่เป็นความลับดังกล่าวเพื่อใช้สิทธิของผู้รับข้อมูลดังกล่าวหรือเพื่อปฏิบัติตามหน้าที่ผูกพันของผู้รับข้อมูลดังกล่าวตามสัญญาที่มีอยู่

(2.2) ให้แก่หน่วยงานกำกับดูแลที่มีอำนาจเหนือผู้รับข้อมูล และ

(2.3) ตามที่ได้รับอนุญาตโดยประการอื่นภายใต้สัญญาที่มีอยู่

(3) ในการใช้ข้อมูลที่เป็นความลับข้างต้น คู่สัญญาแต่ละฝ่ายจะต้องใช้ความพยายามตามสมควรที่จะช่วยเหลืออีกฝ่ายหนึ่งในการค้นหาหรือป้องกันการใช้หรือการเปิดเผยข้อมูลที่เป็นความลับโดยไม่ได้รับอนุญาต

(4) คู่สัญญาแต่ละฝ่ายจะต้องแจ้งให้อีกฝ่ายหนึ่งทราบทันทีโดยไม่ชักช้า และจะให้ความร่วมมือในการขอคำสั่งยับยั้งการกระทำที่ฝ่าฝืนความลับของข้อมูลความลับจากหน่วยงานที่มีอำนาจ ในกรณีที่ฝ่ายดังกล่าวทราบว่าหรือมีเหตุผลที่จะเชื่อได้ว่ามีบุคคลใด ๆ ที่ได้เข้าถึงข้อมูลที่เป็นความลับของฝ่ายดังกล่าว โดยฝ่าฝืนหรือมีเจตนาที่จะฝ่าฝืนข้อกำหนดของสัญญาที่มีอยู่

(5) นอกจากนี้ ผู้รับข้อมูลอาจใช้หรือเปิดเผยข้อมูลที่เป็นความลับ (เว้นแต่ข้อมูลส่วนบุคคล) ตามขอบเขตที่ผู้รับข้อมูลดังกล่าวถูกบังคับตามกฎหมายให้เปิดเผยข้อมูลที่เป็นความลับดังกล่าวได้ โดยมีเงื่อนไขว่า ผู้รับข้อมูลจะต้องใช้ความพยายามตามสมควรที่จะบอกกล่าวล่วงหน้าเป็นหนังสือเกี่ยวกับการถูกบังคับให้เปิดเผยดังกล่าวแก่ผู้ให้ข้อมูล และจะต้องให้ความร่วมมือกับผู้ให้ข้อมูลในส่วนที่เกี่ยวข้องกับความพยายามใด ๆ ที่จะป้องกันหรือจำกัดขอบเขตของการเปิดเผยดังกล่าว

3.2 คู่สัญญาแต่ละฝ่ายจะต้องดำเนินการเพื่อให้แน่ใจว่า พนักงาน และตัวแทน ซึ่งรวมไปถึงผู้ให้บริการช่วงภายใต้สัญญาที่มีอยู่ของตน จะปฏิบัติตามข้อกำหนดในข้อตกลงเพิ่มเติมนี้ โดยเท่าที่บังคับใช้ได้ คู่สัญญาแต่ละฝ่ายจะต้องดำเนินการดังต่อไปนี้

(1) ให้พนักงานหรือตัวแทนเข้าทำสัญญาหรือคำรับรองเป็นหนังสือกับตน โดยมีผลผูกพันพนักงาน หรือตัวแทน ซึ่งรวมไปถึงผู้ให้บริการช่วงภายใต้สัญญาที่มีอยู่ ดังกล่าวตามข้อกำหนดในข้อตกลงเพิ่มเติมนี้ และ

(2) จัดส่งสำเนาสัญญาหรือคำรับรอง ที่ได้ลงนามโดยพนักงาน หรือตัวแทน ซึ่งรวมไปถึงผู้ให้บริการช่วงภายใต้สัญญาที่มีอยู่ข้างต้นให้แก่บริษัท เมื่อบริษัทร้องขอ

**4. สิทธิของเจ้าของข้อมูลส่วนบุคคล**

เมื่อเจ้าของข้อมูลส่วนบุคคลติดต่อผู้ให้บริการหรือผู้ให้บริการช่วง แล้วแต่กรณี เพื่อขอใช้สิทธิของเจ้าของข้อมูลส่วนบุคคลตาม พ.ร.บ. คุ้มครองข้อมูลส่วนบุคคล ผู้ให้บริการตกลงที่จะแจ้งบริษัท ทันทีโดยไม่ชักช้า หรือผู้ให้บริการอาจดำเนินการตามคำร้องขอใช้สิทธิของเจ้าของข้อมูลส่วนบุคคลได้ ก็ต่อเมื่อผู้ให้บริการไม่สามารถติดต่อบริษัท และต้องดำเนินการข้างต้นโดยไม่อาจหลีกเลี่ยงได้ ทั้งนี้ ผู้ให้บริการต้องพิจารณาถึงปัจจัยต่าง ๆ ซึ่งรวมถึง กฎหมายคุ้มครองข้อมูลส่วนบุคคล โอกาสที่จะเกิดความเสียหายแก่บริษัท แนวทางปฏิบัติระหว่างคู่สัญญาทั้งสองฝ่าย โดยมีบันทึกการพิจารณาดังกล่าวเป็นหลักฐานแล้ว ก่อนดำเนินการข้างต้น อนึ่ง บันทึกข้างต้นไม่ตัดสิทธิบริษัทที่จะเรียกร้องค่าเสียหายกับผู้ให้บริการ (ถ้ามี)

**5. ภาษาและกฎหมายที่ใช้บังคับ**

คู่สัญญาทั้งสองฝ่ายตกลงร่วมกันให้ถือเอา [*ภาษาไทย/ ภาษาอังกฤษ*] เป็นภาษาหลักในการตีความและดำเนินการต่าง ๆ ซึ่งรวมไปถึงแต่ไม่จำกัดเพียง การส่งหนังสือบอกกล่าว การติดต่อสื่อสารระหว่างคู่สัญญาทั้งสองฝ่าย และการระงับข้อพิพาทโดยอนุญาโตตุลาการ โดยที่มี [*กฎหมายไทย/ กฎหมายต่างประเทศ*] เป็นกฎหมายที่ใช้บังคับแก่ข้อตกลงเพิ่มเติมฉบับนี้

**6. ความสมบูรณ์ของข้อตกลงเพิ่มเติม**

ในกรณีที่ข้อตกลงใด ข้อตกลงหนึ่ง ภายใต้ข้อตกลงเพิ่มเติมนี้ เป็นโมฆะ คู่สัญญาทั้งสองฝ่ายตกลงร่วมกันว่า ข้อตกลงอื่นภายใต้ข้อตกลงเพิ่มเติมนี้ที่ไม่เป็นโมฆะ มีผลบังคับใช้ระหว่างคู่สัญญาทั้งสองฝ่ายต่อไป และคู่สัญญาทั้งสองฝ่ายจะร่วมกันแก้ไขข้อตกลงที่มีผลเป็นโมฆะให้มีผลบังคับใช้ได้ตามกฎหมาย โดยให้มีผลในทางการค้าที่ใกล้เคียงกับข้อตกลงที่มีผลเป็นโมฆะนั้นมากที่สุดเท่าที่จะทำได้

**7. การแก้ไขเปลี่ยนแปลง**

คู่สัญญาทั้งสองฝ่ายตกลงร่วมกันให้ การแก้ไขเปลี่ยนแปลงข้อตกลงเพิ่มเติมนี้ไม่สามารถกระทำได้ เว้นแต่จะทำขึ้นเป็นหนังสือและลงนามโดยคู่สัญญาทั้งสองฝ่าย หรือโดยการบอกกล่าวล่วงหน้าจากบริษัท โดยให้การเปลี่ยนแปลงดังกล่าวมีผลบังคับใช้ไม่เกิน *[โปรดระบุระยะเวลา]* นับแต่วันที่บริษัท ได้ส่งคำบอกกล่าวข้างต้น

**8. ความรับผิดตามสัญญา**

คู่สัญญาแต่ละฝ่ายจะต้องรับผิดชอบชดใช้ให้กับคู่สัญญาอีกฝ่ายหนึ่งสำหรับค่าปรับ ความสูญเสีย หรือความเสียหายทั้งหมดที่เกิดแก่คู่สัญญาฝ่ายที่ไม่ได้ทำผิดสัญญา อันเนื่องมาจากการที่คู่สัญญาอีกฝ่ายหนึ่งฝ่าฝืนหน้าที่ใด ๆ ภายใต้สัญญานี้

**9. ความสิ้นสุดของข้อตกลงเพิ่มเติม**

ข้อตกลงเพิ่มเติมนี้อาจสิ้นสุดได้โดยการตกลงร่วมกันระหว่างคู่สัญญาทั้งสองฝ่าย หรือการบอกกล่าวเป็นหนังสือล่วงหน้า ไม่เกิน [*โปรดระบุระยะเวลา*] นับแต่วันที่คู่สัญญาฝ่ายหนึ่งได้ส่งคำบอกกล่าวข้างต้น

**เพื่อเป็นหลักฐานแห่งการนี้** คู่สัญญาทั้งสองฝ่ายภายใต้ข้อตกลงเพิ่มเติมนี้ ได้รับทราบและเข้าใจ คำรับรอง ข้อตกลงและเงื่อนไข ตลอดจนเอกสารแนบท้ายที่ได้ตกลงกันไว้ทั้งหมดแล้ว และได้ลงลายมือชื่อพร้อมประทับตราสำคัญ (หากมี) ด้านล่าง ในต้นฉบับข้อตกลงเพิ่มเติมนี้ จำนวนสองฉบับ โดยต่างฝ่ายต่างถือต้นฉบับไว้ฝ่ายละฉบับเพื่อเก็บไว้เป็นหลักฐาน

|  |  |
| --- | --- |
| **บริษัท:** [ชื่อบริษัท] | **ผู้ให้บริการ:** [ระบุชื่อบริษัทผู้ให้บริการ] หรือ[ระบุชื่อผู้ให้บริการ] |
|  |  |
| ลงลายมือชื่อ:..................................................... | ลงลายมือชื่อ:..................................................... |
| ชื่อ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | ชื่อ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| ตำแหน่ง: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | ตำแหน่ง: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| วันที่: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | วันที่: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |

**เอกสารแนบท้าย 1**

สัญญาระหว่างคู่สัญญาทั้งสองฝ่ายที่มีอยู่ประกอบด้วยสัญญา/ เอกสารดังต่อไปนี้ (กรุณาระบุรายละเอียดในตารางด้านล่าง – ไม่แนะนำให้ปล่อยว่างไว้)

|  |  |  |  |
| --- | --- | --- | --- |
| **ลำดับที่** | **ชื่อสัญญา/ เอกสาร** | **วันที่** | **หมายเหตุ** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

**เอกสารแนบท้าย 2**

**รายละเอียดการประมวลผลข้อมูลส่วนบุคคล**

ประเภทเจ้าของข้อมูลส่วนบุคคล

[ระบุ]

ประเภทข้อมูลส่วนบุคคลที่ประมวลผล

[ระบุ]

วัตถุประสงค์ในการประมวลผลข้อมูลส่วนบุคคล

[ระบุ]

ระยะเวลาในการประมวลผลข้อมูลส่วนบุคคล

[ระบุ]

อื่น ๆ

[ระบุ]

**เอกสารแนบท้าย 3**

**มาตรการรักษาความมั่นคงปลอดภัยของข้อมูลส่วนบุคคล**

ผู้ให้บริการตกลงจัดให้มีมาตรการรักษาความมั่นคงปลอดภัยของข้อมูลส่วนบุคคล ดังนี้

[ขึ้นอยู่กับแต่ละบริษัทฯ]

1. สามารถนำบันทึกข้อตกลงนี้ไปใช้แนบท้ายสัญญาที่มีอยู่แล้วระหว่างบริษัทกับผู้ให้บริการ [↑](#footnote-ref-1)